SET เช้าพุ่ง 14 จุด ทะลุ 1,600 จุด รับปัจจัยตปท. หลัง “ทรัมป์” แย้มเจรจาการค้าราบรื่น
SET เช้าพุ่ง 14 จุด ทะลุ 1,600 จุด ตามตปท. ขานรับ “ทรัมป์” แย้มเจรจาการค้าราบรื่น-ราคาน้ำมันปรับขึ้นต่อเนื่อง 7 วันติด โดย ณ เวลา 10.12 น. อยู่ที่ 1,608.49 จุด บวก 14.49 จุด หรือ 0.91% สูงสุดที่ 1,609.18 จุด ต่ำสุดที่ 1,604.11 จุด มูลค่าการซื้อขาย 6.06 พันล้านบาท
9 ม.ค. 2562

ผู้สื่อข่าวรายงานว่า ดัชนีตลาดหุ้นไทย ณ เวลา 10.12 น. อยู่ที่ 1,608.49 จุด บวก 14.49 จุด หรือ 0.91% สูงสุดที่ 1,609.18 จุด ต่ำสุดที่ 1,604.11 จุด มูลค่าการซื้อขาย 6.06 พันล้านบาท
ทั้งนี้ ดัชนีตลาดหุ้นไทยปรับตัวขึ้นตามทิศทางตลาดภูมิภาค หลังจากดัชนีดาวโจนส์ตลาดหุ้นนิวยอร์กที่ปิดพุ่งขึ้นติดต่อกัน 3 วันทำการเมื่อคืนนี้ ขานรับความหวังที่ว่าการเจรจาการค้าระหว่างสหรัฐกับจีนจะมีความคืบหน้าด้วยดี ขณะที่ราคาน้ำมันดิบที่เพิ่มขึ้นต่อเนื่อง ยังเป็นปัจจัยหนุนให้มีแรงซื้อในหุ้นกลุ่มพลังงานเข้ามาอย่างคึกคักด้วย
ส่วน บล.คันทรี่ กรุ๊ป ระบุในบทวิเคราะห์ คาด SET มีโอกาสรีบาวน์กรอบ 1,585-1,615 จุด เมื่อโดนัล ทรัมป์ ออกมาทวิตเตอร์เมื่อคืนที่ผ่านมาว่าการพูดคุยตกลงเจรจาการค้ากำลังไปได้ด้วยดี ประกอบกับนายสตีเวน วินเบิร์ก เจ้าหน้าที่กระทรวงพลังงานสหรัฐได้ออกมาข้อมูลว่าการ เจรจาการค้าระหว่างสหรัฐกับจีนกำลังดำเนินไปเป็นอย่างดี
โดยระบุว่าทั้งสองฝ่ายสามารถลดช่องว่างบางส่วนของความคิดที่เห็นต่างกันและจีนได้ประกาศว่าจะซื้อ สินค้าและบริการของสหรัฐเพิ่ม อย่างไรก็ดีการประชุมที่มีกำหนดเสร็จสิ้นวานนี้ได้ถูก เลื่อนออกไปเป็นวันนี้ (หากมีข้อมูลเพิ่มเติมอย่างใดเราจะอัพเดทอีกครั้งในวันพรุ่งนี้)
รวมถึงปัจจัยบวกจากราคาน้ำมันดิบพุ่งขึ้นกว่า 2.6% ปิดบวกต่อเนื่อง 7 วันทำการ และทำสถิติปิดในแดนบวกยาวสุดในรอบ 18 เดือน ขานรับเจรจาการค้าระหว่างสหรัฐ กับ จีน มีความคืบหน้าอย่างค่อยเป็นค่อยไปหนุนกลุ่มพลังงานบ้านเราฟื้นตัว
ส่วนกรณีสหภาพยุโรปได้ประกาศปลดใบเหลืองให้กับประเทศไทยหลังจากไทยโดนใบเหลืองจากสหภาพยุโรปมาเป็นระยะเวลากว่า 3 ปีนั้น มองเป็นเพียง Sentiment เชิงบวกต่อหุ้นส่งออกสัตว์น้ำ (CPF CFRESH TU) เท่านั้นเนื่องจากการที่ได้รับใบเหลืองประเทศไทยยังสามารถส่งออกสินค้าประมงไปที่สหภาพยุโรปได้เหมือนเดิม แต่อย่างไรก็ดีทำให้ประเทศไทยลดความเสี่ยงจากการโดนใบแดง (ห้ามส่งไปยังยุโรป)